L’humor arribarà a Burjajove 2017 de la mà del genial Óscar Tramoyeres. INVITACIONS ESGOTADES
2025-07-24

No podia faltar l’humor en Burjajove 2017. Humor que arribarà de la mà del genial monologuista Óscar Tramoyeres que la nit del 6 de gener a les 23 hores portarà al Centre Cultural Tívoli la seua creació “Guerra de sexos, sexos en guerra”. Una nit gratuïta d’humor programada des de la Regidoria de Joventut, dirigida per Estefanía Ballesteros, a través de l’Agència Jove.

Aconseguir una entrada gratuïta per a poder gaudir del monòleg és molt fàcil: les invitacions anticipades s’arreplegaran emplenant el formulari disponible al web de l’Agència Jove de Burjassot, http://agenciajove.burjassot.org, lliurant-se dues per persona; invitacions que es podran arreplegar en taquilla una hora abans de l’espectacle. En el cas de no repartir totes les invitacions disponibles, es poden sol·licitar fins al 4 de gener de 2017, es permetrà l’accés a l’esdeveniment al públic en general fins a completar l’aforament.

“Guerra de sexos, sexos en guerra” és, com el propi Óscar descriu, un monòleg més d’homes i dones però, “en aquest hi ha una diferència: que conte vivències pròpies viscudes en les meues pròpies carns. Per exemple, quan la meua dona i jo discutim, ella em crida i jo ho apunte tot, perquè la meua dona és un filó, és més, aquest monòleg l’ha fet pràcticament ella, en fi, que jo ho apunte tot i ella s’enfada encara més, i em trenca els papers, però jo tinc molta memòria”.

Óscar parlarà “de com som els homes i com són les dones, les diferències que tenim entre tots dos sexes, que al cap i a la fi, són patrons als quals tots pertanyem. Com veuen la vida les dones i com la veiem els homes. Com pensen uns i com pensen uns altres en una mateixa idea… En fi, açò, la guerra de sexes”.